CELEX: 32018R0723
Language: hu
Date: 2018-05-16 00:00:00
Title: A Bizottság (EU) 2018/723 végrehajtási rendelete (2018. május 16.) az állatok leölésük során való védelméről szóló 1099/2009/EK tanácsi rendelet I. és II. mellékletének az alacsony légnyomással történő kábítás engedélyezése tekintetében történő módosításáról (EGT-vonatkozású szöveg. )

17.5.2018   
            
            
               HU
            
            
               Az Európai Unió Hivatalos Lapja
            
            
               L 122/11
            
         A BIZOTTSÁG (EU) 2018/723 VÉGREHAJTÁSI RENDELETE
   (2018. május 16.)
   az állatok leölésük során való védelméről szóló 1099/2009/EK tanácsi rendelet I. és II. mellékletének az alacsony légnyomással történő kábítás engedélyezése tekintetében történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az állatok leölésük során való védelméről szóló, 2009. szeptember 24-i 1099/2009/EK tanácsi rendeletre (1) és különösen annak 4. cikke (2) bekezdésére és 14. cikke (3) bekezdése első albekezdésének b) pontjára,
   a Növények, Állatok, Élelmiszerek és Takarmányok Állandó Bizottságával folytatott konzultációt követően,
   mivel:
   
               (1)
            
            
               Az 1099/2009/EK rendelet I. melléklete meghatározza a jóváhagyott kábítási módszerek, a kapcsolódó előírások és az egyes módszerekre vonatkozó egyedi követelmények jegyzékét.
            
         
               (2)
            
            
               Az 1099/2009/EK rendelet II. melléklete meghatározza a vágóhidak elrendezésére, kialakítására és felszerelésére vonatkozó előírásokat.
            
         
               (3)
            
            
               Egy magánvállalkozó kérésére a Bizottság felkérte az Európai Élelmiszerbiztonsági Hatóságot (a továbbiakban: EFSA), hogy nyilvánítson véleményt az alacsony légnyomást alkalmazó módszerről (a továbbiakban: a módszer) a brojlercsirkék (hústermelés céljából tartott csirkék) kábítására vonatkozóan.
            
         
               (4)
            
            
               2017. október 25-i véleményében (2) az EFSA megállapította, hogy:
               
                           —
                        
                        
                           a módszer az állatjóléti eredmények tekintetében a jelenleg rendelkezésre álló kábítási módszerek közül legalább eggyel legalább egyenértékűnek tekinthető,
                        
                     
                           —
                        
                        
                           a módszer csak bizonyos feltételek mellett helyénvaló, melyek elsősorban a következők: a műszaki előírások (mint a dekompresszió sebessége, az egyes szakaszok időtartama és a teljes expozíciós idő), az állatok jellemzői (brojlercsirkék) és bizonyos környezeti feltételek (hőmérséklet és páratartalom),
                        
                     
                           —
                        
                        
                           az értékelés csak a vágásra szánt, legfeljebb 4 kg-os brojlercsirkére korlátozódik, és nem terjeszthető ki más madárkategóriára.
                        
                     
         
               (5)
            
            
               Annak érdekében, hogy az illetékes hatóságok rendszeresen ellenőrizni tudják az említett módszer betartását, meg kell határozni a módszerre vonatkozó egyedi követelményeket.
            
         
               (6)
            
            
               A módszer a kereskedelmi vágás mellett alkalmasnak tekinthető a csirkék kiirtás esetén történő leölésére.
            
         
               (7)
            
            
               A módszer más olyan esetekben is megfelelő, amikor nem állatjóléti, közegészségügyi, állategészségügyi vagy környezeti okból van szükség nagy számú csirke leölésére.
            
         
               (8)
            
            
               Tekintettel arra, hogy a módszer az állatjóléti eredmények tekintetében a meglévő jóváhagyott módszerek legalább egyikével egyenértékű, az 1099/2009/EK rendelet I. mellékletét módosítani kell.
            
         
               (9)
            
            
               A módszer hatékony működésének és megfigyelésének lehetővé tétele érdekében be kell tartani a vágóhidak elrendezésére, kialakítására és felszerelésére vonatkozó egyes meghatározott előírásokat. Ennélfogva az 1099/2009/EK rendelet II. mellékletének módosítása is szükséges.
            
         
               (10)
            
            
               Az 1099/2009/EK rendelet I. és II. mellékletét ezért ennek megfelelően módosítani kell.
            
         
               (11)
            
            
               Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A RENDELETET:
   1. cikk
   Az 1099/2009/EK rendelet a következőképpen módosul:
   
               1.
            
            
               Az I. melléklet a következőképpen módosul:
               
                           a)
                        
                        
                           Az I. fejezet 3. táblázata az alábbiak szerint módosul:
                           
                                       i.
                                    
                                    
                                       a cím helyébe a következő szöveg lép:
                                       „3. táblázat – Szabályozott atmoszférájú módszerek”;
                                    
                                 
                                       ii.
                                    
                                    
                                       a táblázat a következő 7. sorral egészül ki:
                                       
                                                   Szám
                                                
                                                
                                                   Elnevezés
                                                
                                                
                                                   Leírás
                                                
                                                
                                                   Felhasználási feltételek
                                                
                                                
                                                   Fő paraméterek
                                                
                                                
                                                   E melléklet II. fejezetének egyedi előírásai
                                                
                                             
                                                   „7.
                                                
                                                
                                                   Alacsony légnyomással történő kábítás
                                                
                                                
                                                   Eszméletüknél lévő állatok fokozatos dekompressziónak való expozíciója a rendelkezésre álló oxigén 5 %-nál kisebb mértékűre való csökkentésével.
                                                
                                                
                                                   Legfeljebb 4 kg élőtömegű brojlercsirkék.
                                                   Levágás, kiirtás és egyéb esetek.
                                                
                                                
                                                   A dekompresszió mértéke.
                                                   Az alkalmazás időtartama.
                                                   A környezet hőmérséklete és páratartalma.
                                                
                                                
                                                   10.1. – 10.5. pont”
                                                
                                             
                                 
                     
                           b)
                        
                        
                           A II. fejezet a következő 10. ponttal egészül ki:
                           „10.   Alacsony légnyomással történő kábítás
                           
                           10.1.   Az első szakaszban a dekompresszió mértéke nem lehet nagyobb, mint a standard tengerszinti légköri nyomás 760 Torról–250 Torra való csökkenésével járó dekompresszió mértéke, és időtartama legalább 50 másodperc.
                           10.2.   A második szakaszban, a következő 210 másodpercen belül 160 Torr értékű minimális standard tengerszinti légköri nyomást kell elérni.
                           10.3.   A nyomás-idő görbét úgy kell alakítani, hogy minden madár visszafordíthatatlanul elkábuljon a ciklus ideje alatt.
                           10.4.   A kamrát szivárgásvizsgálatnak kell alávetni, és az egyes üzemmenetek előtt – de legalább naponta – kalibrálni kell a nyomásmérőket.
                           10.5.   Az abszolút vákuumnyomásra, az expozíciós időre, a hőmérsékletre és a nedvességtartalomra vonatkozó nyilvántartásokat legalább egy évig meg kell őrizni.”
                        
                     
         
               2.
            
            
               A II. melléklet a következő 7. ponttal egészül ki:
               „7.   Alacsony légnyomással történő kábítás
               
               7.1.   Az alacsony légnyomású kábító berendezéseket úgy kell megtervezni és megépíteni, hogy a kamrában olyan vákuumot biztosítsanak, amely a rendelkezésre álló oxigén csökkentése és a minimális nyomás fenntartása révén lehetővé teszi a lassú fokozatos dekompressziót.
               7.2.   A rendszer felszereltségének biztosítania kell az abszolút vákuumnyomás, az expozíciós idő, a hőmérséklet és a páratartalom folyamatos mérését, kijelzését és rögzítését, és tisztán látható és hallható figyelmeztető jelzést kell adnia abban az esetben, ha a nyomás eltér az előírt szintektől. Az eszköznek jól láthatónak kell lennie a személyzet számára.”
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2018. május 16-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 303., 2009.11.18., 1. o.
   
   
      (2)  EFSA Journal 2017;15(12):5056.